แจ้งกองปราบปราม จับ ส.ส.คนดัง ขายรถกรอไมล์
ใช้มา 4 แสนกิโล ปรับเป็น 6 หมื่น เจ้าตัวโต้แหลก,นักธุรกิจหนุ่มนำเข้าส่งออกชาวเดนมาร์ก แจ้งดำเนินคดี ส.ส.คนดังโวยขายบีเอ็มฯ ซีรีส์ 7 เลขไมล์ 60,000 กม. ราคา 1.45 ล้าน ใช้ไปซ่อมไปปีกว่า หมดไปเกือบเท่าราคารถ สุดท้ายนำเข้าศูนย์ ช่างแจ้งเลขไมล์ใช้จริงคือ 4 แสนกม. คาดถูกกรอไมล์ก่อนลงเว็บไซต์ขายเลยติดต่อขอเงินคืน กลับโดนเบ่งใส่ อ้างเป็น ส.ส.ทำอะไรตนไม่ได้ ขณะที่เจ้าตัวโต้ทันควัน ปัดเอี่ยวซื้อขายรถกรอไมล์และเบ่งใส่ผู้เสียหาย เตรียมฟ้องกลับผู้แจ้งความและนำเรื่องเข้า กมธ.ตรวจสอบการทำงานตำรวจด้วย,โวย ส.ส.คนดังขายบีเอ็ม ซีรีส์ 7 กรอไมล์ เปิดเผยขึ้นเมื่อเวลา 10.30 น. วันที่ 13 พ.ย. ที่ กองบังคับการปราบปราม (บก.ป.) นายแคสเปอร์ บาร์โธดิ นักธุรกิจนำเข้าส่งออก ชาวเดนมาร์ก อายุ 34 ปี พร้อม น.ส.ศิรินภา ขุมทอง อายุ 37 ปี พี่สะใภ้ และทนายความ เข้าพบ ร.ต.อ.หญิง พรพิมล ดอกไม้ รอง สว. (สอบสวน) กก.1 บก.ป. แจ้งความเอาผิดกับ ส.ส.คนหนึ่ง นายจิรวัฒน์ กิจสมานมิตร และบริษัทไทยธนายนตการ จำกัด ตั้งอยู่เลขที่ 26/32 หมู่ 13 ถนนปิ่นเกล้า-นครไชยศรี แขวงฉิมพลี เขตตลิ่งชัน กทม. ข้อหาขายของโดยการหลอกลวงตามมาตรา 271 หลังซื้อรถยนต์มือสองจากบริษัทดังกล่าว แต่กลับได้รถไม่ได้คุณภาพตามที่ลงประกาศขายไว้ และความผิดตาม พ.ร.บ.คอมพิวเตอร์ นำเข้าสู่ระบบคอมพิวเตอร์ ซึ่งข้อมูลคอมพิวเตอร์อันเป็นเท็จ,น.ส.ศิรินภากล่าวว่า เมื่อเดือน พ.ค. 61 นายแคสเปอร์ พบเห็น ส.ส.คนดังโพสต์ประกาศขายรถเก๋ง BMW ซีรีส์ 7 ปี 2011 เลขไมล์การใช้งาน 60,000 กม. สภาพพร้อมใช้งาน ลงในเว็บไซต์ one2car.com เกิดความสนใจให้ น.ส.ดวงใจ ภรรยา โทรศัพท์ติดต่อสอบถามกับ ส.ส. ตามเบอร์โทรศัพท์ที่ให้ไว้ และนัดดูรถที่บริษัทไทยธนายนตการ จำกัด เป็นเต็นท์รถมือสอง ย่านกาญจนาภิเษกของนายจิรวัฒน์ กิจสมานมิตร ทราบว่าทั้งคู่นับถือเป็นพี่เป็นน้อง ตกลงราคากันที่ 1,450,000 บาท จ่ายเงินดาวน์รถให้ 6 แสนบาท ผ่อนเดือนละ 2 หมื่นกว่าบาท ก่อนนำรถกลับไปใช้ ระหว่างที่ขับรถออกจากเต็นท์มุ่งหน้ากลับที่พักใน จ.ชลบุรี ปรากฏว่ารถเกิดเสียที่บริเวณถนนมอเตอร์เวย์ ติดต่อเต็นท์รถที่ซื้อให้นำกลับไปซ่อม,น.ส.ศิรินภากล่าวต่อว่า ตั้งแต่ซื้อรถคันดังกล่าวมาใช้ระยะเวลากว่า 1 ปี ผ่อนชำระไปแล้วรวมเป็นเงินกว่า 4 แสนบาท รวมทั้งต้องซ่อมรถไปอีก 3 ครั้ง รวมเงินที่เสียไปจากรถคันนี้เป็นเงินเกือบ 1.4 ล้านบาท ครั้งล่าสุดนำรถเข้าศูนย์ BMW ที่ จ.ชลบุรี ช่างของศูนย์ตรวจสอบพบว่าเลขไมล์การใช้งานจริงๆ ของรถสูงถึง 400,000 กิโลเมตร ไม่ใช่ 60,000 กิโลเมตร ตามที่กล่าวอ้าง เชื่อว่ารถน่าจะถูกกรอเลขไมล์ก่อนนำมาประกาศขาย ได้ติดต่อกลับไปหา ส.ส.คนดัง เพื่อขอเงินดาวน์รถและเงินค่าผ่อนรถคืน 1 ล้านบาท แต่ ส.ส.คนดังกล่าวบอกจะจ่ายให้เพียงแค่ 3 แสนบาท แต่ทางตนไม่ยอม ต้องการจะนำเรื่องเข้าแจ้งความ กลับถูกพูดเชิงข่มขู่ว่าทำอะไรผมไม่ได้หรอก ผมเป็น ส.ส.ผมไม่กลัว ด้วยเหตุนี้เกรงว่าจะไม่ได้รับความเป็นธรรม ได้มายังกองปราบฯในวันนี้ เบื้องต้นพนักงานสอบสวนได้สอบปากคำพร้อมตรวจสอบหนังสือสัญญาและเอกสารหลักฐานต่างๆจากผู้เสียหาย ก่อนรายงานให้ผู้บังคับบัญชาสั่งการต่อไป,ต่อมาเวลา 17.15 น. ที่รัฐสภา ส.ส.คู่กรณีให้สัมภาษณ์กรณีถูกแจ้งความกล่าวหาขายรถบีเอ็มดับบลิวกรอไมล์ว่า ส่วนตัวไม่ได้มีชื่อในสัญญาซื้อขายรถยนต์คันดังกล่าว แต่ยอมรับว่าเป็นผู้ประสานงานกับคู่สัญญา ได้มีการซื้อขายรถกัน ในวันนั้นไปที่เต็นท์รถและเจอผู้ซื้อพอดี เป็นชาวต่างชาติ เจ้าของเต็นท์ให้ช่วยพูดคุยเป็นภาษาอังกฤษ เพราะส่วนตัวรู้จักและสนิทกับ เจ้าของเต็นท์รถดังกล่าว แต่ไม่ได้มีส่วนเกี่ยวข้องกับการซื้อขาย สงสัยว่าเหตุใดถูกฟ้องร้องดำเนินคดี เนื่องจากการทำงานของพนักงานสอบสวนจำเป็นต้องตรวจสอบก่อนว่าใครเป็นผู้เกี่ยวข้องบ้าง โดยเฉพาะชื่อของบุคคลในสัญญา ตามข้อเท็จจริง ไม่ได้มีชื่ออยู่ในสัญญาอย่างแน่นอน ยอมรับเคยเปิดเต็นท์รถแต่ตอนนี้ได้ปิดไปนานแล้ว,ส.ส.คนดังกล่าวต่อว่า ตนมีบ้านอยู่ที่ จ.ชลบุรี ขณะเดียวกันผู้ซื้ออยู่ที่ชลบุรี เจ้าของเต็นท์ให้ช่วยประสาน เมื่อเขาพบว่ารถไม่ได้คุณภาพควรไปติดต่อกับผู้ขาย เท่าที่ทราบคือรถคันนี้เป็นรถที่ถูกนำมาฝากขายอีกที คงต้องไปฟ้องเต็นท์รถที่ขายกันเอง ส่วนเรื่องการขอเงินคืนหรือข้อตกลงของทั้งสองฝ่ายตนไม่ทราบ ทั้งนี้ ที่กล่าวหาว่าไปเบ่งและอ้างว่าเป็น ส.ส.ตนไม่เคยไปแบ่งหรือวางอำนาจใส่เขาใดๆทั้งสิ้น ตนทำงานเพื่อประชาชนตลอดไม่เคยเบ่ง ได้ให้ที่ปรึกษากฎหมายดูข้อมูลและรวบรวมข้อเท็จจริงทั้งหมด เพื่อฟ้องกลับผู้แจ้งความตนที่ไม่มีมูลความจริง และตนที่เป็น กมธ. ป.ป.ช. จะนำเรื่องนี้เข้าสู่ กมธ.เพื่อตรวจสอบการทำงานของเจ้าหน้าที่ตำรวจต่อไป
นักธุรกิจหนุ่มนำเข้าส่งออกชาวเดนมาร์ก แจ้งดำเนินคดี ส.ส.คนดังโวยขายบีเอ็มฯ ซีรีส์ 7 เลขไมล์ 60,000 กม. ราคา 1.45 ล้าน ใช้ไปซ่อมไปปีกว่า หมดไปเกือบเท่าราคารถ
กรอไมล์,บีเอ็มซีรีส์7,ชาวเดนมาร์ก,กองบังคับการปราบปราม,ส.ส.,รถมือสอง,ข่าวหน้า1